Kuilsrivier-vrou sedert Dinsdag vermis | Maroela Media
Die Kaapstad-polisie het 'n soektog van stapel gestuur na Zarah Hector (33) van Kuilsrivier wat Dinsdag verdwyn het.
Dessie Rechner, stigter en direkteur van Pink Ladies, 'n organisasie wat hom daarop toespits om vermiste mense op te spoor, het Vrydag aan Maroela Media gesê Hector is Dinsdagoggend vir die laaste keer gesien toe sy om 08:00 haar werkplek, Oostenberg Lodge, verlaat het.
Haar kêrel het haar as vermis aangemeld toe sy nie later die dag by die huis opgedaag het nie. Sy het in sy motor, 'n silwer BMW Z3, gery toe sy die laaste keer gesien is. Die motor is Donderdag deur die polisie in Observatory opgespoor, maar daar was geen teken van Hector nie. Sy het geen persoonlike besittings saam met haar geneem nie.
Hector is skraal gebou en weeg sowat 50 kg. Sy het bruin hare, groen oë en 'n letsel aan die linkerkant van haar nek.
Rechner het 'n beroep op die publiek gedoen om 'n plakkaat van Hector wyd op sosiale media te deel in die hoop dat iemand haar sal opspoor. Mense wat haar sien of weet waar sy is, kan die ondersoekbeampte, sers. Binedell, by 021 900 2845 of 079 894 1561 bel.
Ai tog ek hoop dat Zarah ok is, en dat niks ernstig met haar gebeur het"'Nogal snaaks dat sy geen besittings saam haar geneem het nie? Ek hoop regtig nie die vrou het iets aangevang…Zarah as jy ok is laat weet die mense ASB" Sterkte aan elkeen wat help soek, mag daar goeie nuus wees.
Mmmmm en as hulle haar kry dan sal daar seker gese word hulle kan nie se waarom sy weggeraak het nie.